b"\n_START_ARTICLE_\nKarpaatto-Ukrainan tasavalta\n_START_SECTION_\nTausta\n_START_PARAGRAPH_\nEnsimm\xc3\xa4isen maailmansodan j\xc3\xa4lkeen Karpaatto-Ukrainan alueesta oli tullut osa T\xc5\xa1ekkoslovakiaa. Saint-Germainin rauhansopimuksen nojalla alueella tuli olla osittainen itsehallinto, mutta keskushallinto oli jatkuvasti lyk\xc3\xa4nnyt sen antamista. Taloudellisesti alue oli T\xc5\xa1ekkoslovakian k\xc3\xb6yhint\xc3\xa4. T\xc5\xa1ekkoslovakia joutui luovuttamaan niin sanotut Sudeettialueet Natsi-Saksalle vuoden 1938 syyskuussa ja saman vuoden marraskuussa Slovakian ja Karpaatto-Ukrainan alueiden etel\xc3\xa4osat liitettiin Unkariin Saksan painostuksesta. Karpaatto-Ukrainan alueesta luovutettuihin t\xc3\xa4rkeisiin paikkoihin kuuluivat muun muassa U\xc5\xbegorod ja Mukat\xc5\xa1evo._NEWLINE_T\xc5\xa1ekkoslovakian hajaannuksesta oli hy\xc3\xb6ty\xc3\xa4kin, sill\xc3\xa4 22. marraskuuta Karpaatto-Ukrainalle ja Slovakialle annettiin niiden pitk\xc3\xa4\xc3\xa4n odottama itsehallinto yrityksen\xc3\xa4 pit\xc3\xa4\xc3\xa4 maa koossa. Karpaatto-Ukrainaan perustettiin alueellinen parlamentti, jota johti Avgustyn Volo\xc5\xa1in. Lis\xc3\xa4ksi nationalistinen puolisotilaallinen j\xc3\xa4rjest\xc3\xb6 Sit\xc5\xa1 (\xd0\xa1\xd1\x96\xd1\x87) tunnustettiin virallisesti. Hallinnon my\xc3\xb6nnytykset loivat kuitenkin vain enemm\xc3\xa4n hajaannusta ja Slovakia alkoi vaatia itsen\xc3\xa4isyytt\xc3\xa4 Saksan tuella. Slovakian itsen\xc3\xa4istyess\xc3\xa4 Karpaatto-Ukrainassa ainut j\xc3\xa4rkev\xc3\xa4n\xc3\xa4 pidetty vaihtoehto oli my\xc3\xb6s sen itsen\xc3\xa4isyys.\n_START_SECTION_\nItsen\xc3\xa4isyys\n_START_PARAGRAPH_\nRatkaiseva tapahtuma Karpaatto-Ukrainan kannalta oli Saksan suorittama B\xc3\xb6\xc3\xb6min ja M\xc3\xa4\xc3\xa4rin miehitys aamulla 15. maaliskuuta 1939. T\xc3\xa4m\xc3\xa4n johdosta Slovakia antoi itsen\xc3\xa4isyysjulistuksen ja Karpaatto-Ukraina seurasi esimerkki\xc3\xa4 viel\xc3\xa4 saman p\xc3\xa4iv\xc3\xa4n aikana. Itsen\xc3\xa4ist\xc3\xa4 hallintoa johti nyt presidentiksi noussut Volo\xc5\xa1in ja maan p\xc3\xa4\xc3\xa4ministeriksi tuli Julian Revay. Maan perustuslakiin kirjattiin, ett\xc3\xa4 ylint\xc3\xa4 valtaa maassa k\xc3\xa4ytt\xc3\xa4isi demokraattisesti valittu parlamentti ja ett\xc3\xa4 maan virallinen kieli olisi ukraina. Koska U\xc5\xbegorod oli luovutettu aiemmin Unkarille maan p\xc3\xa4\xc3\xa4kaupungiksi tuli H'ust. Maan kansallislauluksi valittiin \xc5\xa0t\xc5\xa1e ne vmerla Ukrajiny. V\xc3\xa4litt\xc3\xb6m\xc3\xa4sti maan itsen\xc3\xa4istytty\xc3\xa4 alkoivat etniset levottomuudet Sit\xc5\xa1-joukkojen ottaessa yhteen samankaltaisten slovakki- ja unkarilaisj\xc3\xa4rjest\xc3\xb6jen kanssa. Itsen\xc3\xa4isyysjulistuksen antamisen p\xc3\xa4iv\xc3\xa4n\xc3\xa4 Unkarin armeija ylitti maan etel\xc3\xa4rajan tuomittuaan ensin alkaneet levottomuudet.\n_START_SECTION_\nUnkarin hy\xc3\xb6kk\xc3\xa4ys\n_START_PARAGRAPH_\nYlitetty\xc3\xa4\xc3\xa4n rajan Unkarin joukot eteniv\xc3\xa4t tasaisesti hajottaen vastarinnan ja pid\xc3\xa4tt\xc3\xa4en paikalliset virkamiehet. Jo iltap\xc3\xa4iv\xc3\xa4n aikana Unkarin radio ilmoitti, ett\xc3\xa4 K\xc3\xa1rp\xc3\xa1talya oli j\xc3\xa4lleen liitetty Unkariin 21 vuoden eron j\xc3\xa4lkeen. Unkari oli saanut hy\xc3\xb6kk\xc3\xa4ykselleen hyv\xc3\xa4ksynn\xc3\xa4n Hitlerilt\xc3\xa4. Unkarilaisten miehitt\xc3\xa4ess\xc3\xa4 p\xc3\xa4\xc3\xa4kaupunki Hustin suuri osa Karpaatto-Ukrainan johtajista pakeni Romaniaan. Sit\xc5\xa1-j\xc3\xa4rjest\xc3\xb6n joukot jatkoivat taistelua vuoristoseudulla. Taisteluissa kuoli satoja ja noin 1\xc2\xa0000 j\xc3\xa4rjest\xc3\xb6n j\xc3\xa4sent\xc3\xa4 pakeni Slovakian Bratislavaan, josta he my\xc3\xb6hemmin p\xc3\xa4\xc3\xa4tyiv\xc3\xa4t Saksan keskitysleireille. Unkarin joukot saavuttivat Karpaatto-Ukrainan Puolan vastaisen rajan maan pohjoisosassa 17. maaliskuuta p\xc3\xa4\xc3\xa4tt\xc3\xa4en sotatoimet alueella ja siirtyen varmistamaan Slovakian vastaisen rajan. Kiinnisaatuja Sit\xc5\xa1-j\xc3\xa4rjest\xc3\xb6n j\xc3\xa4seni\xc3\xa4 ammuttiin joidenkin tietojen mukaan Tisajoen varrella."